Vier dood toe bakkie, vragmotor botsFoto: Verskaf. Vier mense is dood en een persoon beseer toe ŉ bakkie en ŉ vragmotor Vrydagaand op die R545 tussen Kriel en Bethal in Mpumalanga gebots het. Ineke van Huyssteen, woordvoerder van ER24, het gesê die voorval het omstreeks middernag Vrydagaand plaasgevind. “Toe paramedici by die toneel opdaag, het hulle twee mense vasgekeer in die bakkie aangetref. Meganiese toerusting moes gebruik word om beide uit die bakkie te bevry. Die twee mense het geen tekens van lewe getoon nie en is op die toneel dood verklaar,” het Van Huyssteen gesê. Volgens haar is twee ander persone ŉ paar meter van die bakkie aangetref. Beide persone is op die toneel dood verklaar. “Die bestuurder van die vragmotor het op die toneel rondgeloop en was net gering beseer. Hy het geweier dat paramedici hom na die hospitaal vervoer.” Die presiese omstandighede rondom die voorval is nog nie in dié stadium duidelik nie. Die polisie ondersoek die voorval.